મોદીએ જર્મનીના ટોચના ઉદ્યોગપતિઓને જૂની સમજ ભૂલી જઇને ભારત આવીને બદલાયેલા વાતાવરણનો અનુભવ કરવા જણાવ્યું હતું. મોદીએ જર્મન રોકાણકારોને સ્થિર અને પારદર્શક કર માળખાની પણ ખાતરી આપી હતી. હનોવર ફેરમાં ઇન્ડો-જર્મન બિઝનેસ સમિટના ઉદ્ઘાટન પ્રસંગે મોદીએ પોતાના 'મેક ઇન ઇન્ડિયા' અભિયાનને આગળ ધપાવવા માટે વિદેશ રોકાણકારોને આકર્ષવાના પ્રયત્નો કર્યા હતાં. હનોવર ફેરમાં મોદી અને જર્મનીના ચાન્સેલર એન્જેલા મર્કલે ઇન્ડિયા પેવેલિયનનું ઉદ્ઘાટન કર્યુ હતું. બંને દેશોની ટોચની કંપનીઓના સીઇઓ સહિતના એકત્ર થયેલા લોકોને મોદીએ જણાવ્યું હતું કે 'મેક ઇન ઇન્ડિયા'ની જરૃર છે. અમને વિશ્વાસ છે કે અમારા નિયમો અને ધોરણોને કારણે ભારત મેન્યુફેકચરિંગ હબ બનવાથી વંચિત રહેશે નહીં. જ્યાં પણ જરૃર હશે ત્યાં અમે ચોક્ક્સપણે ફેરફારો કરીશું.